18-vuotias Fatou-Maaria Niang on yksi Marsiin asumaan hakeneista suomalaisista. ”Toivon, että rahkeeni riittävät loppuun saakka.”

Avaruusprojekti Mars One etsii vapaaehtoisia, jotka ovat valmiita asettumaan aloilleen punaiselle planeetalle. Paluulippua ei ole. MARS ONE

Fatou-Maarian isä ei ainakaan ennen tätä artikkelia tiennyt tyttärensä unelmasta.

Mars One -organisaation mukaan Suomestakin löytyy muutamia kiinnostuneita lähtemään punaiselle planeetalle koko loppuelämäksi. Hakua ei ole virallisesti vielä avattu, mutta Mars One kertoo saaneensa jo yli 8000 hakemusta yli sadasta maasta.

Yksi projektiin mukaan hakeneista on 18-vuotias helsinkiläinen Fatou-Maaria Niang. Niang kuuli Mars-projektista ensimmäisen kerran jo kolme vuotta sitten.

– Olen ollut lapsesta saakka kiinnostunut avaruudesta. Tiesin heti, että tämä juttu on minua varten. Olen valmis lähtemään Marsiin pysyvästi, Niang sanoo.

Päätös on lopullinen

Hän on laittanut kirjallisen hakemuksen Mars One -organisaatiolle. Se on kuitenkin vasta alkusoittoa pitkässä hakuprosessissa. Niangilla on vielä edessään julkinen videohakemus, haastattelu, kansainvälinen yleisöäänestys ja tiukat psykologiset testit – mikäli hän pääsee jatkoon useasta eri vaiheesta.

– Uskon, että minulla on hyvät mahdollisuudet päästä jatkoon. Olen ymmärtänyt, että Suomessa on vain vähän projektista kiinnostuneita. Toivon, että Suomesta pääsisi Marsiin edes joku, jos en minä, niin sitten joku toinen.

Hän arvioi, että suomalaiset eivät kovin herkästi uskalla hakea mukaan Mars-projektiin. Päätös lähteä tältä planeetalta on lopullinen eikä takaisin pääsyä ole.

– Ennen Marsiin pääsyä järjestetään kahdeksan vuoden harjoitusjakso, jonka aikana mitataan henkilöiden paineensietokykyä. Siinä vaiheessa karsiutuu varmasti paljon ihmisiä. Toivon, että omat rahkeeni riittävät loppuun saakka, Niang sanoo.

”Isä ei vielä tiedä”

Mars Onen suunnitelmissa on, että Marsiin saavuttaisiin huhtikuussa 2023.

Tällä hetkellä myyntialalla työskentelevä Niang on tuolloin 28-vuotias. Hänen lähipiiristään vain muutamat tietävät naisen uskomattomista haaveista.

– Isälle en ole vielä uskaltanut kertoa. Äiti tietää asiasta ja on todella vihainen siitä, että edes harkitsen koko juttua. Sen sijaan ystäväni ovat kannustaneet minua hakemaan mukaan projektiin.

Hankkeen vetäjä Bas Lansdorpin mukaan matkalle etsitään " vanhan ajan löytöretkeilijöitä " . Mars-asukkaiden täytyy myös oppia viljelemään oma ravintonsa, koska ruokatoimitukset Maasta Marsiin tulisivat liian kalliiksi.

– Eniten harmittaisi se, että joutuisin luopumaan kokonaan liharuuasta. Marsissa elettäisiin täysin viljelyn varassa. Tarkoituksena on luoda uusi sivilisaatio Marsiin, Niang sanoo.